ΟΜΗΡΟΥ ΙΛΙΑΔΑ

Ραψωδίες Τ, Υ, Φ

### Περιληπτική αναδιήγηση της ραψωδίας Τ.

**Επισήμανση των κύριων σημείων που βοηθούν στην εξέλιξη του μύθου.** (ξημερώνει η 27η μέρα /τέταρτη μέρα μάχης: η Θέτιδα φέρνει τα καινούρια όπλα στον Αχιλλέα – στάζει αμβροσία και νέκταρ στα ρουθούνια του νεκρού Πάτροκλου και συμβουλεύει τον γιο της να συμφιλιωθεί με τον Αγαμέμνονα – ακολουθώντας τις υποδείξεις της, ο Αχιλλέας συγκαλεί την αγορά των Αχαιών και παίρνοντας πρώτος τον λόγο, αποκηρύσσει την οργή του /2η και επίσημη υποχώρηση του θυμού του ήρωα, και ζητάει από τον Αγαμέμνονα να παρατάξει αμέσως τον στρατό, γιατί βιάζεται να εκδικηθεί – ο Αγαμέμνονας δηλώνει μετανιωμένος και έτοιμος να επανορθώσει αμέσως με προσφορά δώρων – ο Αχιλλέας βιάζεται να βγει στον πόλεμο – με παρέμβαση του Οδυσσέα, όλα θα γίνουν με τάξη – ακολουθεί θυσία και όρκος του Αγαμέμνονα /επικύρωση της *ἀπορρήσεως* – μετά το τέλος της συνέλευσης, οι Μυρμιδόνες οδηγούν τη Βρισηίδα μαζί με τα δώρα στη σκηνή του Αχιλλέα – οι Αχαιοί ετοιμάζονται, έχοντας ανάμεσά τους και τον Αχιλλέα με τον ηνίοχό του Αυτομέδοντα πάνω στο άρμα τους – το άλογό του ο Ξάνθος τού θυμίζει, με ανθρώπινη φωνή, ότι η εκδίκηση του Πάτροκλου θα φέρει πιο κοντά και το δικό του τέλος, προφητεύοντας τον θάνατο του ήρωα /ο ποιητής αρέσκεται στο «θαυμαστό» – τη θέση του θυμού παίρνει στο εξής η εκδικητική μανία του Αχιλλέα)

**Ανάγνωση της ενότητας Τ 1-152.** Αξιοποίηση της εικόνας στη σελ. 131.

### Περιληπτική αναδιήγηση της ραψωδίας Υ.

**Επισήμανση των κύριων σημείων που βοηθούν στην εξέλιξη του μύθου.** (27η μέρα /τέταρτη μέρα μάχης: στον Όλυμπο, σε συνέλευση των θεών, ο Δίας αίροντας την απαγόρευση επιτρέπει στους θεούς να πάρουν μέρος στη μάχη /*θεομαχία* – οι θεοί κατεβαίνουν στο πεδίο της μάχης και χωρίζονται στα δύο στρατόπεδα /ακραία μορφή ανθρωπομορφισμού – ακολουθεί η μονομαχία Αχιλλέα-Αινεία, σύμφωνα πάντα με την ομηρική τακτική – ο Αινείας βρίσκεται σε δεινή θέση, επεμβαίνει όμως ο Ποσειδώνας και τον σώζει – ακολουθεί σύγκρουση ανάμεσα στους δύο στρατούς, με πρωταγωνιστή τον Αχιλλέα, που κυνηγά πάνω στο άρμα του τους Τρώες και σκορπίζει τον θάνατο στην τρωική πεδιάδα)

### Περιληπτική αναδιήγηση της ραψωδίας Φ.

**Επισήμανση των κύριων σημείων που βοηθούν στην εξέλιξη του μύθου.** (27η μέρα /τέταρτη μέρα μάχης: η μάχη συνεχίζεται – πολλοί Τρώες πέφτουν νεκροί από το σπαθί του Αχιλλέα – ανάμεσά τους ο γιος του Πρίαμου Λυκάονας και ο Αστεροπαίος, εγγονός του ποταμού Αξιού – ο ποταμός Σκάμανδρος παραπονιέται ότι έχει γεμίσει νεκρούς και δεν μπορεί να κυλήσει τα νερά του, ο Αχιλλέας του απαντά περιφρονητικά – ο ποταμός φουσκώνει τα νερά του και ορμά να τον πνίξει – ο ήρωας σώζεται με την παρέμβαση της Αθηνάς και του Ποσειδώνα – ο Σκάμανδρος ζητάει τη συνδρομή του ποταμού Σιμόεντα – τα δυο ποτάμια πλημμυρίζουν τον κάμπο και ο Αχιλλέας κινδυνεύει – ο Ήφαιστος μετά από παράκληση της Ήρας, ανάβει πελώρια φωτιά, καίει τα δέντρα στις όχθες του Σκάμανδρου και δαμάζει τον ποταμό – οι θεοί μάχονται, άλλοι με το μέρος των Αχαιών και άλλοι με το μέρος των Τρώων /κωμικό χαρακτήρα – ο Αχιλλέας φτάνει μπροστά στις πύλες της Τροίας – ο Απόλλωνας με ενανθρώπιση παραπλανά τον Αχιλλέα και τον απομακρύνει προς τον ποταμό – οι Τρώες βρίσκουν ευκαιρία να μπουν στην πόλη / προοικονομείται η σπουδαιότερη και κρισιμότερη για την εξέλιξη του μύθου μονομαχία Αχιλλέα-Έκτορα)